Ŋuɔ̱t 33
Puɔ̱th Muthɛ kɛ ji̱ I-thɛ-rɛl
1
Nɛmɛ ɛ jɛn puɔ̱th ëë poth Muthɛ raan Kuɔth ɛ ni ji̱ I-thɛ-rɛl a /kenɛ ni li̱w. 
2
Cuɛ wee,
“Kuoth Nhial bëë ni wi̱i̱
Pa̱a̱m Thi-nay,
bëë piny kä kɔn wi̱i̱
Pa̱a̱m Ɛ-dɔm.
Cuɛ jaaŋ ni Pääm Pa-ran,
bëë kɛɛl kɛ ja̱a̱k ti
bathdɔɔri da̱ŋ wäl,
kä te tet cueecdɛ kɛ mac
mi pɛt.
3
Ɛ puc ɛ ji̱n ɛ nëë nhɔk naath.
Kɛn tin rɛl gɔɔydiɛn rɔ
tekɛ tetädu.
Kä ciökniku ca kɛ rɔ goŋ.
Kä jɛ cua ruac jëk.
4
Kä ŋuɔ̱t tëë ci Muthɛ kɛ ka̱mkɔ.
Ɛ duŋ ji̱ I-thɛ-rɛl.
5
Kä cu Kuoth Nhial a kuäär
ji̱ I-thɛ-rɛl,
mëë ci bööth rɔ dol
kɛ thuk duëli ji̱
I-thɛ-rɛl diaal kɛɛl.
6
A ji̱ dhɔaar Rɛ-u-ben tëk,
kä akɛ ci li̱w,
kä a nɛɛkɛ ci kuiy.”
7
Kä cu Muthɛ nɛmɛ lar kɛ kui̱ Juda.
“Aɣ Kuoth Nhial liŋ jɔw
ji̱ Juda,
nöönikɛ rɛy nɛɛnikiɛn,
kɛ tetkiɛn gaŋkɛ rɔ kä rɔ,
ku jɛ luäk kɛ ji̱ tɛ̈rɛ.”
8
Kä kɛ kui̱ Lii-bay cuɛ wee,
“Käm ni Lii-bay gaakniku
tin la nyin ŋäcä Kuɔth.
Käm nikɛ nɛy tëë ci ɣɔ̱n
kä Mathaa,
nɛy tëë ci thuɔ̱kdiɛn ŋa̱c
pi̱i̱ni Mɛ-ri-baa.
9
Jiökɛ gua̱ni kɛnɛ mani i̱,
‘/Cakɔ yɛ ŋäc.’
Cukɛ jɛ la̱r gaatmani kɛnɛ
gaatkiɛn.
Kɛ ɣöö ca liŋ ni ruacdu,
kä ca tit ni gukdu.
10
Bikɛ gaatku ŋi̱eec kɛ ŋuɔ̱tku.
Kä bikɛ wäl in wa̱ŋkɛ ji̱
kɛnɛ muc diaal tin waŋkɛ
thöp ji̱ wi̱i̱ yi̱kädu.
11
Pothkɛ lö Kuoth Nhial,
kä a lɔcdu tɛth kɛ lätkiɛn.
Kä däk ji̱ tɛ̈riɛn diaal,
löökiɛn diaal, akɛ /ca rɔ
nyɔk kɛ jiëc.”
12
Kä kɛ kui̱ Ben-ya-min
cu Muthɛ wee,
“Kɛn nɛy tin nhɔk
Kuoth Nhial kɛ,
cieŋkɛ kɛ mal rɛydɛ
gaŋɛ kɛ ni mëë dan
kä cieŋɛ rɛydiɛn.”
13
Kɛ kui̱ Jo-thɛp cuɛ wee,
“Puɔ̱th Kuɔth Nhial akɛ mundɛ
bɛ tekɛ nhiaal, kɛnɛ pi̱ piny,
14
nikɛ gɔy diaal tin nööŋ cäŋ kɛ,
kɛ tin nööŋ paykɛ,
15
kɛnɛ gɔy diaal tin bä raar pa̱a̱m
kɛ gɔy dɛɛni pa̱a̱m
tin thil pëk,
16
amäni muc muɔ̱ɔ̱n kɛnɛ thia̱a̱ŋkɛ,
kɛnɛ gɔɔy Kuɔth ëë
te jiaath ëë pɛt.
A ti̱ti̱ bä kä Jo-thɛp,
akɛ bä wi̱i̱ kɔaamdɛ,
kɛ ɣöö ɛ bööth kä gaat man.
17
Kä Jo-thɛp bumɛ ce̱tkɛ thäk,
ce̱tkɛ buɔ̱m tha̱a̱k
mi kuiny kuiny.
Kä buɔ̱mdɛ kɛ ji̱ Ma-na-thɛ
ti bathdɔɔri kɛnɛ ji̱
Ɛ-pa-rim ti bathdɔɔri
da̱ŋ wäl,
kɛ kɛ bɛ nɛy diaal dhiac
ni peek ɣɔaa.”
18
Kä kɛ kui̱ Dhɛ-bu-lun cuɛ wee,
“A lɔcdun tɛth yɛn ji̱
Dhɛ-bu-lun kɛ wädun raar.
Kä a lɔcdun tɛth yɛn ji̱
Yi-tha-kar rɛy duëlikun.
19
Kä cɔl kɛn ni naath wi̱i̱ pa̱a̱m,
ɛn wi̱ni ba muc ti thuɔ̱ɔ̱k
wä thöp.
Kɛ ɣöö jëk kɛn ria̱ŋdiɛn yieer,
kɛnɛ tin ci piny kɛ mol.”
20
Kä kɛ kui̱ Gad cuɛ wee,
“Puɔ̱th akɛ min ci Gad
jak kä dit!
Gad cieŋɛ ce̱tkɛ lony,
tölɛ wuɔ̱ɔ̱k nath kä puɔ̱ɔ̱thɛ
wuɔ̱th nath.
21
Cɛ rɔ mek ni mun mi gɔaa,
kɛ ɣöö böth ɛ duundiɛn.
Mi ci bööth I-thɛ-rɛl rɔ
dol guäth kɛl,
la kɛn ŋuɔ̱t Kuɔth Nhial
kɛnɛ luëëkɛ a luth.”
22
Kä kɛ kui̱ Daan cuɛ wee,
“Daan ce̱tdɛ kɛ ruath luɔny,
mi thuum rɔ kä Ba-can.”
23
Kä kɛ kui̱ Nap-ta-li cuɛ wee,
“Nap-ta-li ci baŋ kɛ ti gɔw,
kä ci thia̱a̱ŋ kɛ puɔ̱th
Kuɔth Nhial,
ciɛŋ cuec muɔ̱ɔ̱n a wä
ni yieer.”
24
Kä kɛ kui̱ A-cɛr cuɛ wee,
“A puɔ̱th tekɛ gaat A-cɛr.
Kä a gaat mani kɛ nhɔk,
kä a ciötdɛ la liɛɛth.
25
Kä bi thiekni wecdu a yiëëth.
kä bi buɔ̱mdu pa̱a̱r kɛ ni̱nku.”
26
Thilɛ Kuoth mi cäät
kɛ Kuoth ji̱ I-thɛ-rɛl,
mi jäl nhial kɛ ɣöö
bɛ yɛ luäk,
kɛ gɔɔydɛ rɛy puɔ̱rä nhial.
27
Kä Kuoth in do̱raar ɛ jɛn
gääŋdun,
kä tetkɛ tin thil pëk
kɛ lua̱a̱kun.
Kä cɛ ji̱ tɛ̈run joc nhiamdun,
jiökɛ yɛ, na̱kɛ kɛ.
28
Inɔ bi ji̱ I-thɛ-rɛl
cu cieŋ kɛ mal,
muun bɛɛl kɔaŋ,
mi dɛm nhiaalɛ.
29
Puɔ̱th akɛ yɛ lö ji̱ I-thɛ-rɛl!
Ɛŋa mi ce̱tkɛ yɛ,
yɛn nɛy ti ca kän ɛ
Kuoth Nhial,
ɛ ko̱tdun kä ɛ luääkdun,
kä ɛ mut in joc yɛnɛ ni
ji̱ tɛ̈run!
Bi ji̱ tɛ̈run rɔ ben goŋ
nhiamdun,
kä bia wi̱cdiɛn cu
duɛny piny.
